钦定古今图书集成/明伦汇编/官常典/第737卷 > 刘端
## 钦定古今图书集成/明伦汇编/官常典/第737卷 > 刘端

按《南昌郡乘》端字季庄，南昌人，建文进士，任兵科给
事中，春坊庶子，迁大理寺丞，奉敕抚安两广。比还，会
内难已靖，成祖遣端复职，命治方孝孺狱。值盛暑，端
纵孝孺息树阴下不决。上怒，端因抱《建文敕》上殿恸
哭，言：“旧君何在？臣不忍杀忠良，愿与诸罪臣同日死。”
忤旨，坐劓刑卒。临刑有诗，其结句云：“纲常千古事，此
日属铭彝。”闻者悲而壮之。隆庆初，诏祀南昌大节祠。